(((ALT GODT – Jyden Bur II)))

(((Anslag: 6.547 inkl. mellemrum)))

--

**”Vi går en strålende fremtid i møde”**

*Med godt 100 år i ryggen tager Jyden Bur et syvmileskridt fra stalden til marken. På landbrugsmessen Agromek 24 i Herning præsenterer fabrikken sin første vandingsmaskine. Ambitionerne er store både herhjemme og sidenhen i udlandet. Mange nye arbejdspladser er på vej til landsbyen Bur hos en fabrik, som nu har to solide ben at stå på.*

Af Henrik Kastoft

Den er ny, og den er stor. Verdenspremieren fra Jyden Bur er faktisk *for* stor. Den spritnye vandingsmaskine, som de har arbejdet på i et års tid, er for høj til at gå under den sidste stålbjælke i tagkonstruktionen i produktionshallen.

Det kalder på brede smil. Lidt selvironisk hovedrysten. Bekymrede miner. Nu har de arbejdet i al hemmelighed i et år. Knoklet til langt ud på mange nætter og i weekender, hvor andre har holdt fri. Så sent som i weekenden måtte en kilerem i den rigtige længde i al hast hentes hjem fra Tyskland, så *JB 700* kunne stå klar dagen før absolut sidste frist. Og så – da verdensnyheden skal rulles ud – sidder en loftsbjælke i fabrikshallen på tværs og maskinen kan ikke komme ud.

Benspænd lader driftige nordvestjyder sig ikke sparke omkuld af: ”Så må vi sgu lukke luften ud af dækkene og se, om det giver plads nok til at gå under”.

Af med støvhætterne på ventilerne i de mægtige gummidæk. Luften hvisler ud, og der breder sig et lettelsens suk blandt folkene på fabriksgulvet, da den mægtige vandingsmaskine med 700 meter slange rullet snorlige op på tromle går nogle centimeter i knæ – akkurat nok til lydigt at følge efter John Deere-traktoren ud i det fri.

**Skabt af kunder – for kunder**

JB 700 har været en hemmelighed i 12 måneder. Det er den ikke længere. Faktisk bliver den om mindre end et døgn fragtet på en blokvogn til landbrugsmessen Agromek i Herning, hvor Jyden Bur vil sende 4-5 mand afsted i nyhedens kølvand.

”Ideen opstod, da vi blev kontaktet af flere landmænd uafhængigt af hinanden. De spurgte, om vi ville kunne bygge vandingsmaskiner. Vi inviterede 15 landmænd og to konstruktører ind i en projektgruppe. Samlede ideer og input til præcise kravspecifikationer. Sammen med produktionsfolk her på fabrikken gik vi derefter i gang med at tegne, udvikle og projektere,” fortæller Ivan Petersen, som er den ene af tre erhvervsfolk, der i april 2024 købte Jyden Bur og hindrede en planlagt nedlukning og udflytning til Polen.

Ivan Petersen har flere årtiers erfaring i udvikling og produktion af maskiner til landbruget.

”Vi var nået langt i udviklingen af vandingsmaskinen, og var begyndt at se os om efter en egnet produktionshal. Så kommer nyheden, at Jyden Bur skal lukke. Dér slog vi til: Reddede en hæderkronet fabrik specialiseret i staldinventar – og fik den bedst tænkelige fabrik at producere vandingsmaskiner i,” lyder det fra Ivan Petersen, mens der bliver hevet og trukket i ham af kolleger, opkald på mobiltelefon og en videofotograf.

**Med en ræv bag øret**

”Der er flere genistreger i vores vandingsmaskine. Én af dem er, at tromlen er bygget af nøjagtig de samme stålrør, som vi bruger til staldinventar. Vi havde med andre ord hele produktionsapparatet på plads fra allerførste dag, vi gik fra papir og beregninger til konstruktion ude på værkstedet”.

Ivan Petersen og administrerende direktør Tom Bach Nielsen regner med, at produktionen af vandingsmaskiner allerede nu vil give arbejde til 5-6 mand. På spørgsmålet hvordan prognosen for produktion og salg ser ud i år 1, smiler de begge med en ræv bag øret:

”Prognosen ser god ud – skal vi sige det sådan? Mere behøver vores konkurrenter vist ikke at vide,” men de vil dog gerne løfte sløret en smule mere:

”Første vandingsmaskine løber af stablen i dag. I næste uge præsenterer vi den på Agromek, men allerede inden præsentationen er halvdelen af hele næste års produktion af vandingsmaskiner solgt”.

**Tryghed for de ansatte**

Da Ivan Petersen, Jens Agergaard og Tom Bach Nielsen i foråret købte Jyden Bur fri af de tidligere ejere, lagde produktionen af staldinventar ud med syv mand. I dag er de 28 og flere er på vej:

”Vi får brug for et betydeligt antal klejnsmede, montører, teknikere og ingeniører. I første omgang vil vi og vores to forhandlere konsolidere os i det danske marked, men det er klart, at vi spejder mod udlandet. Med klimaforandringer er behovet for kunstvanding blevet akut mange steder i Europa,” fortæller Ivan Petersen.

Administrerende direktør Tom Bach Nielsen supplerer:

”Der er også strategisk tænkning bag lanceringen af vandingsmaskiner som det andet ben i Jyden Bur. Staldinventar er en sæsonbetonet forretning, som topper i tredje og fjerde kvartal. Højsæsonen for vandingsmaskiner ligger i første og andet kvartal. Vi har med andre ord gjort os mindre sårbare – sikret os, at vi ikke skal afskedige folk i stille perioder. Den slags som bare ikke må ske. Vores folk er ihærdige, dygtige og trofaste ud over alle grænser. De fortjener om nogen al den tryghed, vi overhovedet kan skabe. Jobsikkerhed og solid vækst er også store plusser i bogen i forhold til at tiltrække kvalificeret arbejdskraft, når vindmøllefabrikker og andre drosler ned”.

**Råstyrke, vilje og mod**

Medarbejderne samler sig i kantinen. Der står øl, vand og dagmartærte på spisebordet. Ivan Petersen fisker en lap papir op af lommen:

”I dag har vi bevist, at vi kan andet og mere end det, vi er kendt for. I har råstyrke, vilje og mod. Det vil jeg gerne sige jer tak for. Venner, vi gjorde det! Det var på et hængende hår, men vi nåede i mål. Forretningen er mere robust end nogensinde. Vi går en strålende fremtid i møde”.

Der bliver skålet, og så fordufter højtideligheden. Der går værkstedshumor i den. Flere af folkene i produktionen afslører overfor ledelsen, at de går med puls-ur – så de kan holde øje med deres hvilepuls, så længe de er på arbejde.

Tom Bach Nielsen følger ud. Det er en festdag, men også en befriende forløsning:

”Det har været hårdt. I perioder har vi været i tvivl, men tvunget os til at holde gejsten oppe. For medarbejdernes skyld. Jeg bliver sgu lidt rørt på en dag som i dag. Tak for besøget”.

--

Billedtekster

(((Svejser)))

De vokser og vokser hos Jyden Bur. Da virksomheden lagde fra land i april, var de syv – nu er der 28 ansatte. Flere er på vej.

(((Vandingsmaskine)))

Efter godt 100 år med staldinventar udvider Jyden Bur sin produktion til også at omfatte vandingsmaskiner, landmanden via en app kan styre fra sin mobiltelefon. Den første på markedet er JB 700 på vej til landsbrugsmesse i Herning.

(((Ivan og Tom)))

Det kræver nok købmænd af nordvestjysk støbning af sælge halvdelen af en produktion, som er hemmelig og på det tidspunkt ikke lanceret. Sådanne købmænd er Ivan Petersen til venstre og Tom Bach Nielsen.

(((Vandingsmaskine)))

Vandingsmaskinen er udviklet af kunder for kunder. 15 landmænd deltog udviklingen. JB 700 koster i omegnen af en halv million kroner. Leases kan den også.

--